Åge Starheim (Fremskrittspartiet), 2008-12-10:
I dei siste tre åra, og seinast i årets finansdebatt, har vi høyrt skrytet om kor fortreffeleg tilstandane har blitt i Kommune-Noreg etter at regjeringa Stoltenberg overtok styringa av landet. Verkelegheita er noko heilt anna enn det regjeringspartia forsøkjer å få folk til å tru på. Rundt om i kommunane sit dei aller fleste lokalpolitikarane og kuttar i sine budsjettframlegg – til dels store kutt. Skrytet om mykje pengar til kommunane har derimot resultert i at lokalpolitikarane har vedteke investeringar langt over det dei har hatt ryggrad til å bere. Men etter den søte kløe kjem den sure svie. I Sogn og Fjordane har vi høyrt ropet frå fylkesleiaren i Arbeidarpartiet om at det må kome meir pengar til kommunane. For kort tid sidan var eg på eit møte i Måløy, der nokre som arbeider i pleie- og omsorgssektoren, hadde invitert til eit møte om eldreomsorg – eller mangelen på dette. Desse kunne informere om eit helsetilbod til innbyggjarane i denne kommunen som ikkje på nokon måte stod i stil med skrytet frå regjeringspartia, tvert imot. Ordføraren, som kjem frå Arbeidarpartiet, forklarte dårleg pleie- og omsorgstilbod med at løyvingane frå staten ikkje eingong dekte auka utgifter til renter og løn. Både statsministeren og andre i regjeringspartia gjentek gong på gong kor mange nye friske hender som har kome i pleie- og omsorgssektoren. Denne bløffen kan ein dokumentere er triksing med tal. Tek ein utgangspunkt i årsrapporten frå Eid kommune i Sogn og Fjordane, vil ein sjå at her vert det avslørt store sprik mellom KOSTRA-tal og verkelegheita. I tidlegare møte med fylkesmannen i Sogn og Fjordane kom det fram fleire store avvik. Dette kan bety ei feilrapportering på fleire hundre årsverk berre i Sogn og Fjordane. Etter det vi ser i riksmedia og lokalpresse – og ikkje minst det vi har opplevd på komitéreiser – må ein ha lov til å seie at det sjølvskrytet vi har høyrt frå denne talarstolen, er ganske så freidig. Ein kan ikkje sjå sjølvskrytet ut ifrå noko anna motiv enn at dei trur at vert ei usanning sagt mange nok gonger, vonar ein at det ute hos veljarane vert oppfatta som ei sanning. Når ein ser kutta innanfor pleie- og omsorgssektoren, som vert ein konsekvens av årets handsaming av kommunebudsjetta, har representantane frå regjeringspartia ikkje mykje å skryte av. Ropet frå lokalpolitikarane, også dei frå regjeringspartia, har nådd våre øyre, og vi torer å kome med den påstanden at det også har nådd regjeringspartias øyre, men dei er dessverre lukka, og verkelegheita vert fortrengd. Vi har teke ropa på hjelp på alvor. Vårt alternative budsjett for kommunesektoren avspeglar dei faktiske krava som kjem frå lokalpolitikarane. Det har tidlegare i denne salen vore fleire debattar og interpellasjonar om fornying av offentleg sektor. Behovet er stort. Vi har store utfordringar innanfor skule og helse. Vi i Framstegspartiet torer å påstå at vi har ein offentleg sektor som er overadministrert. Vi slit med ein dyr skule som leverer dårlege resultat og elevar med svake avgangsvitnemål. Mens resten av verda innser at valfridom og friskular er bra, vel noverande regjering å ty til gamle sosialdemokratiske løysingar, som for lengst er gått ut på dato. Vi ser at den same motstanden mot alt som kan minne om private innslag og konkurranse, også får konsekvensar i helsevesenet. Helsekøane veks jamt og trutt. Dessverre ser det ikkje ut som at sitjande regjering tek dette inn over seg i det heile. Tvert imot seier statsråden at det er slik dei vil ha det. Dette er vår politikk, seier ho. Ein slik reaksjonær politikk er dømd til å mislukkast. For oss i Framstegspartiet ser det no ut som at landet har eit departement som heiter Fornyingsdepartementet, som ikkje har noka anna oppgåve enn å administrere ei forsøksordning med sekstimars arbeidsdag. Det er no på tide at vår statsminister leiter fram dei sitata som han kom med før han vart statsminister, der også han peikte på behovet for fornying av offentleg sektor. Dessverre kan det sjå ut som at statsministeren har forlagt sine notat eller har fortrengt sine tidlegare meiningar. Dermed går ting, etter Framstegspartiets syn, i feil retning når det gjeld fornying og modernisering av offentleg sektor.